有物混成赋（虚象生在天地之始）
王曾 (Song)
妙物难模，先天有诸？著自无名之始，生乎立极之初。不缩不盈，赋象宁穷于广狭；匪雕匪斲，流形罔滞于盈虚。原夫未辨两仪，中含四象。虽欲兆于形质，曾莫知夫影响。问洪纤而莫得，自契胚浑；考上下以都忘，孰分天壤？及夫大朴将散，三光欲萌，清浊待兹而一判，昏明由是以相生。然后品汇咸观，用作有形之始；淳和外发，或知至道之精。是何小不隐于纤介，大不充于寰海。配一气以冥运，亘终古而斯在。纵阴阳之推荡，我质难移；任变化之纷纭，斯形不改。岂不以有者真有之筌，物者生物之先，冥搜而兆朕斯显，寂听而音容莫传？得我之小者，散而为草木；得我之大者，聚而为山川。视焉且无，讶深蟠于厚地；搏之不得，疑上极于高天。本自彊名，诚难取类。其始也，既出无而入有；其终也，亦规天而矩地。既不可指掌而窥，又不可因人而致。明君体之而成化，则所谓无为而为；君子执之而立身，亦同乎不器之器。无反无侧，神之听之。谅潜形于恍惚，实委化于希夷。倾毁何由，固秉持之在我；刚柔有体，将用舍以随时。今我后掌握道枢，恢张天纪，将穷理以尽性，思反古而复始。巍巍乎！执大象而抚域中，达妙有之深旨。